Roman Polanski a fost achitat de o instanţă franceză în procesul de defăimare intentat de actriţa Charlotte Lewis
O instanţă franceză l-a achitat marţi pe controversatul cineast Roman Polanski în procesul în care era acuzat de defăimare de către actriţa britanică Charlotte Lewis, care l-a învinuit pe regizor şi pentru un viol căruia i-ar fi căzut victimă pe când era o adolescentă. transmit Reuters şi AFP, conform Agerpres.
Charlotte Lewis, 56 de ani, a susţinut în 2010 că regizorul franco-polonez a abuzat-o sexual în apartamentul său din Paris în 1983, după ce călătorise în capitala Franţei pentru o sesiune de casting. Actriţa britanică avea apoi să fie distribuită în filmul „Pirates” (1986), în regia lui Roman Polanski.
Ea l-a dat în judecată pe cineast sub acuzaţia de defăimare după ce Polanski a declarat că informaţiile oferite de actriţă în 2019 într-un interviu pentru revista Paris Match cu privire la abuzurile sexuale la care ar fi fost supusă reprezintă „o minciună sfruntată”.
Revista Paris Match a publicat şi informaţia că Polanski a invocat un citat atribuit lui Charlotte Lewis dintr-un interviu din 1999 pentru News of the World, în care actriţa susţinea, cu părere de rău: „Mi-am dorit să fiu amanta lui… L-am dorit probabil mai mult decât m-a dorit el pe mine”.
Charlotte Lewis a contestat acurateţea citatului.
Avocata lui Polanski, Delphine Meillet, a salutat achitarea clientului său, precizând că acest verdict „reprezintă o zi importantă pentru libertatea de exprimare şi pentru drepturile la apărare”.
Charlotte Lewis a anunţat că va contesta în instanţă această decizie. „Mă simt tristă şi dezamăgită. Este o zi tristă pentru femei şi bărbaţi deopotrivă. Dar nu s-a terminat. Vom face apel”, a declarat actriţa cu ochii în lacrimi.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank